REGOLAMENT TAL-KUMMISSJONI (KE) Nru 1074/2004
ta' l-4 ta' Ġunju
li jistipula l-miżuri ta’ transizzjoni fis-settur tal-ħxejjex u tal-frott ipproċessat għall-applikazzjoni tar-Regolament tal-Kummissjoni (KE) Nru 1535/2003 permezz ta’ l-adeżjoni tar-Repubblika Ċeka, ta’ l-Estonja, ta’ Ċipru, tal-Latvja, tal-Litwanja, ta’ l-Ungerija, ta’ Malta, tal-Polonja, tas-Slovenja u tas-Slovakkja ma’ l-Unjoni Ewropea
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta’ Adeżjoni tar-Repubblika Ċeka, ta’ l-Estonja, ta’ Ċipru, tal-Latvja, tal-Litwanja, ta’ l-Ungerija, ta’ Malta, tal-Polonja, tas-Slovenja u tas-Slovakkja, u b’mod partikolari l-Artikolu 2(3) tiegħu,
Wara li kkunsidrat it-Trattat ta’ Adeżjoni tar-Repubblika Ċeka, ta’ l-Estonja, ta’ Ċipru, tal-Latvja, tal-Litwanja, ta’ l-Ungerija, ta’ Malta, tal-Polonja, tas-Slovenja u tas-Slovakkja, u b’mod partikolari ta’ l-ewwel paragrafu ta’ l-Artikolu 41 tiegħu,
Billi:
(1)
Miżuri ta’ transizzjoni għandhom jiġu adottati biex jippermettu lill-produtturi u lill-proċessuri fir-Repubblika Ċeka, fl-Estonja, f’Ċipru, fil-Latvja, fil-Litwanja, fl-Ungerija, f’Malta, fil-Polonja, fis-Slovenja u fis-Slovakkja (minn hawn ’il quddiem “l-Istati Membri ġodda”) li jibbenefikaw mid-dispożizzjonijiet tar-Regolament tal-Kunsill (KE) Nru 2201/96 tat-28 ta' Ottubru 1996 dwar l-organizzazzjoni komuni tas-swieq fir-rigward ta' prodotti veġetali u ta' frott ipproċessat (1).
(2)
Skond l-Artikoli 10 u 12 tar-Regolament tal-Kummissjoni (KE) Nru 1535/2003 tad-29 ta’ Awwissu 2003 li jistipula regoli dettaljati dwar l-applikazzjoni tar-Regolament tal-Kunsill (KE) Nru 2201/96 fir-rigward ta’ l-iskema ta’ għajnuna għal prodotti pproċessati minn frott u ħxejjex (2), ċertu tagħrif li jikkonċerna t-tadam għandu jiġi sottomess qabel il-31 ta’ Mejju ta’ kull sena. Id-data ta’ l-għeluq għandha tkun posposta għall-Istati Membri ġodda għall-2004, minħabba li d-data oriġinali bikrija wisq biex jitlestew il-proċeduri amministrattivi neċessarji.
(3)
Il-miżuri previsti f’dan ir-Regolament huma konformi ma’ l-opinjoni tal-Kumitat ta’ Tmexxija għall-Prodotti Pproċessati minn Frott u Ħxejjex,
ADOTTAT DAN IR-REGOLAMENT:
Artikolu 1
Permezz tad-deroga mit-tieni paragrafu ta’ l-Artikolu 10 u tat-tieni subparagrafu ta’ l-Artikolu 12(2) tar-Regolament (KE) Nru 1535/2003, fil-każ tat-tadam, fir-Repubblika Ċeka, fl-Estonja, f’Ċipru, fil-Latvja, fil-Litwanja, fl-Ungerija, f’Malta, fil-Polonja, fis-Slovenja u fis-Slovakkja, għas-sena ta’ marketing 2004/2005, l-informazzjoni msemmija fl-ewwel paragrafu ta’ l-Artikolu 10 u fl-Artikolu 12(1) ta’ dak ir-Regolament ser tintbagħat għall-inqas għaxart ijiem qabel ma jibdew il-kunsinni u l-aktar tard sal-15 ta’ Lulju 2004.
Artikolu 2
Dan ir-Regolament għandu jidħol fis-seħħ fil-ġurnata ta’ wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mid-data tad-dħul fis-seħħ tat-Trattat ta' Adeżjoni tar-Repubblika Ċeka, ta' l-Estonja, ta' Ċipru, tal-Latvja, tal-Litwanja, ta' l-Ungerija, ta' Malta, tal-Polonja, tas-Slovenja u tas-Slovakkja.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar l-4 ta' Ġunju 2004.